**Ispita**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai urc, pe ici, pe colo, nişte trepte;

De melodii frenetic mă-nconjor

Să uit de larma pusă să deştepte

Tic-tacul unui vis tăinuitor.

Se trage ziua-n ea, caniculară;

De toarta nopţii gândul îl anin

Măsură-sfetnic cu bătaie rară,

Semn forţei ce mă-ndeamnă să revin.

Ce forfotă-i pe strada înserării!

Cu pasul greu de drumuri mă retrag,

Încolăcit în trenele uitării –

Uitării ce mă ţintuie în prag...

În naufragii bântuie clipita;

Pâraie-nvolburate curg şuvoi

Ca-n braţe să se năruie ispita –

Ispita umbrei cuibărite-n noi.